Document ID: 32000R2448

32000R2448
L 282/1
JURNALUL OFÍCIAL AL UNIUNII EUROPENE
REGULAMENTUL (CE) NR. 2448/2000 AL CONSILIULUI
din 7 noiembrie 2000
privind deschiderea și modul de gestionare a unui contingent tarifar comunitar autonom pentru anumite produse pescărești
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 26,
având în vedere propunerea Comisiei,
întrucât:
(1)
În prezent, aprovizionarea Comunității cu anumite produse pescărești depinde de importuri din țări terțe. Este în interesul Comunității să se suspende parțial sau în totalitate drepturile vamale aplicabile produselor în cauză, în limita unor contingente tarifare comunitare cu volume adecvate. Pentru a nu influența negativ perspectivele de dezvoltare a acestui tip de producție în Comunitate, asigurând, în același timp, o aprovizionare satisfăcătoare a industriilor utilizatoare, trebuie să se deschidă aceste contingente tarifare cu taxe variabile, în funcție de sensibilitatea diferitelor produse pe piața comunitară.
(2)
Ar trebui, în special, să se garanteze accesul egal și continuu al tuturor importatorilor din Comunitate la contingentele menționate, precum și aplicarea neîntreruptă a nivelurilor prevăzute pentru aceste contingente în cazul tuturor importurilor de produse în cauză în toate statele membre, până la epuizarea contingentelor.
(3)
Comunitatea este cea care trebuie să decidă deschiderea, cu titlu autonom, de contingente tarifare. Cu toate acestea, pentru a asigura eficacitatea gestionării comune a acestor contingente, statele membre pot fi autorizate să retragă din volumele contingentare cantitățile necesare corespunzătoare importurilor efective. Totuși, acest mod de gestionare necesită o colaborare strânsă între statele membre și Comisie, care trebuie să poată monitoriza ritmul în care se epuizează volumele contingentare și să informeze statele membre cu privire la aceasta.
(4)
Regulamentul (CEE) nr. 2454/93 al Comisiei din 2 iulie 1993 de stabilire a anumitor norme de aplicare a Regulamentului (CEE) nr. 2913/92 al Consiliului de stabilire a Codului Vamal Comunitar (1) a codificat dispozițiile de gestionare a contingentelor tarifare destinate utilizării respectând ordinea cronologică a datelor de acceptare a declarațiilor de punere în liberă circulație.
(5)
După examinarea situației aprovizionării pieței comunitare cu crevete tropical provenind din America de Sud și din America Centrală (creveți din genul Penaeus, cu excepția speciilor Penaeus monodonși Penaeus japonicus) s-a constatat că, în special din cauza bolii „petei albe” înregistrate la această specie, cerințele de aprovizionare ale industriilor utilizatoare nu mai sunt, temporar, complet satisfăcute. În consecință, ar trebui să se deschidă un contingent tarifar autonom pe o perioadă și pentru o cantitate limitate,
ADOPTĂ PREZENTUL REGULAMENT:
Articolul 1
(1) Dreptul la import pentru produsul menționat în anexă este redus la nivelul indicat în perioada avută în vedere și până la volumul prevăzut.
(2) Importurile produsului în cauză beneficiază de contingentul prevăzut la alineatul (1) numai dacă prețul franco la frontieră, stabilit în conformitate cu articolul 22 din Regulamentul (CEE) nr. 3759/92 al Consiliului din 17 decembrie 1992 privind organizarea comună a piețelor în sectorul produselor pescărești și de acvacultură (2) este cel puțin egal cu prețul de referință stabilit sau care urmează să fie stabilit de Comunitate pentru produsul sau categoria din care face parte produsul în cauză.
Articolul 2
Contingentul tarifar prevăzut la articolul 1 este gestionat de Comisie în conformitate cu dispozițiile prevăzute la articolele 308a-308c din Regulamentul (CEE) nr. 2454/93.
Articolul 3
Statele membre și Comisia colaborează strâns pentru a asigura respectarea prezentului regulament.
Articolul 4
Prezentul regulament intră în vigoare la data publicării în Jurnalul Oficial al Comunităților Europene.
Se aplică de la 1 noiembrie 2000.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 7 noiembrie 2000.

Labels: 3
17
15
6